  Наталья Тетерина Матысь дыре Удмуртиысь студентъёс Россиысь мукет финн-угор университетъёсы огдырлы дышетскыны мыныны капчиенгес быгатозы. Со сярысь кунысь финн-угор вузъёслэн кивалтӥсьёссы студентъёслэн «Финн-угор калыкъёслэн узырлыксы» калыккуспо форумзы улсын Йошкар-Олаын кенешизы. Ужрад Марий Эллэн шоркараз 23–26 куартолэзе ортчиз. Со сярысь ивортодэтъя «Удмуртия» агентстволы форуме пыриськись, Удмурт кун университетысь Удмурт кылосбуръя, финноугроведения но журналистикая институтлэн кивалтӥсез Наталья Кондратьева вераз. Солэн кылъёсызъя, Финн-угор университетъёслэн огазеяськонзылэн одӥгез валтӥсь ужпумез — Россиысь выжы калык университетъёслэсь кусыпъёссэс юнматон но студентъёслэсь мукет вузын огдыре дышетскыны луонлыкъёссэс азинтон. Тужгес бадӟым шугъяськон туннэ — со Россиысь вузъёс куспазы мед студентъёсты лэзьялозы шуыса. Нормативной ужкагазъёс кунгож сьӧры лэзён понна лэсьтэмын ке, соос юнматэмын ни, Россия пушкын сетевой взаимодействие чакламын туннэ нуналлы ӧвӧл на Наталья Кондратьева, УдГУ-ысь Удмурт кылосбуръя, финноугроведения но журналистикая институтлэн кивалтӥсезИнститутлэн кивалтӥсез верамъя, кусыпъёсты тупатон понна финн-угор вузъёс куспын ужась нимысьтыз ужкагаз кылдытоно. Ӵапак со тупанкыллэн пуштросэз лясянь люкаськемъёс кенешизы ни, соин ик матысь дыре студентъёсын вошъяськонэз радъяны капчиенгес луоз, шуэ Наталья Кондратьева. Озьы ик со вераз финн-угор университетъёслэсь огъя модульзэс кылдытон сярысь. Соя одӥг вузысь мукетаз выжем дышетскись ортчем материалэз кык пол медаз дышеты шуыса, капчиен перезачёт лэсьтыны луоз. Студентъёсын вошъяськон сяна, финн-угор вузъёслэн кивалтӥсьёссы ог-огзылы дышетӥсьёсын но юрттӥськон сярысь кенешизы. Кылсярысь, магистратураез усьтон понна кулэ кылосбур тодосъя докторъёс, нош куд-ог финн-угор улосвылъёсын сыӵе докторъёссы ӧвӧл. Соос но вазиськизы, мукет финн-угор университетъёс соослы азинскыны мед юрттозы шуыса. Татын но асьмеос тыршомы, эсьмаса, Петрозаводскысь университетлы одно ик юрттӥськыны Наталья Кондратьева, УдГУ-ысь Удмурт кылосбуръя, финноугроведения но журналистикая институтлэн кивалтӥсезАли югдурез чаклано ке, Удмурт кун университет студентъёсын вошъяськонын одӥгез азьмынӥсез луэ. Наталья Кондратьевалэн верамезъя, асьме вуз Петрозаводскысь, Сыктывкарысь, Йошкар-Олаысь но Нижневартовскысь вузъёсын пӧртэм амалъёсын кусып возе. Со студентъёслэн практиказы луыны быгатэ, кылсярысь, Нижневартовскын. Яке ӝыны ар ӵоже дышетскон. Тани Петрозаводск, Йошкар-Ола, Сыктывкар. Али но ми дорын дышетско Сыктывкарысь нылъёс Наталья Кондратьева, УдГУ-ысь Удмурт кылосбуръя, финноугроведения но журналистикая институтлэн кивалтӥсезВатсалом, «Финн-угор калыкъёслэн узырлыксы» форуме Удмуртиысь пӧртэм ӧнеръя дышетскись студентъёс пыриськизы. Соос дас ужась секциос пӧлысь куатезъя ивортонъёс дасязы. Тегъёс: Дышетон УдГУ Ижкар Удмуртия студентъёс дышетӥсьёс финн-угоркалыкъёс  